Document ID: 32009D1001

KOMISJONI OTSUS,
22. detsember 2009,
millega võetakse vastavalt nõukogu direktiivile 92/43/EMÜ vastu Makaroneesia biogeograafilises piirkonnas asuvate ühenduse tähtsusega alade teine ajakohastatud loetelu
(teatavaks tehtud numbri K(2009) 10414 all)
(2009/1001/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. mai 1992. aasta direktiivi 92/43/EMÜ looduslike elupaikade ning loodusliku loomastiku ja taimestiku kaitse kohta, (1) eriti selle artikli 4 lõike 2 kolmandat lõiku,
ning arvestades järgmist:
(1)
Direktiivi 92/43/EMÜ artikli 1 punkti c alapunktis iii osutatud Makaroneesia biogeograafiline piirkond hõlmab Assoore ja Madeirat (Portugal) ning Kanaari saari (Hispaania) Atlandi ookeanis, nagu on märgitud asjaomase direktiivi artikli 20 kohaselt asutatud komitee (edaspidi „elupaikade komitee”) 25. aprillil 2005 heaks kiidetud biogeograafilisel kaardil.
(2)
Natura võrgustik käivitus 1995. aastal; sel on oluline osa Euroopa Ühenduse bioloogilise mitmekesisuse kaitsmisel ning selle tegelikku toimimist on vaja edendada.
(3)
Makaroneesia biogeograafilises piirkonnas asuvate ühenduse tähtsusega alade esialgne loetelu ja esimene ajakohastatud loetelu direktiivi 92/43/EMÜ tähenduses võeti vastu komisjoni otsustega 2002/11/EÜ (2) ja 2008/95/EÜ (3). Direktiivi 92/43/EMÜ artikli 4 lõike 4 ja artikli 6 lõike 1 kohaselt määravad asjaomased liikmesriigid Makaroneesia biogeograafilises piirkonnas asuvate ühenduse tähtsusega alade loetellu kuuluvad alad erikaitsealadeks võimalikult kiiresti ja mitte hiljem kui kuue aasta jooksul, kehtestades kaitseprioriteedid ja vajalikud kaitsemeetmed.
(4)
Kui Natura 2000 võrgustikus toimuvad dünaamilised muutused, vaadatakse ühenduse tähtsusega alade loetelu läbi. Seepärast on vajalik Makaroneesia biogeograafilises piirkonnas asuvate ühenduse tähtsusega alade loetelu teine ajakohastamine.
(5)
Ühest küljest on Makaroneesia biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et lisada sinna täiendavad alad, mida liikmesriigid on alates 2006. aastast pakkunud Makaroneesia biogeograafilises piirkonnas asuvateks ühenduse tähtsusega aladeks direktiivi 92/43/EMÜ artikli 1 tähenduses. Direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi tuleb hakata kohaldama niipea kui võimalik ning mitte hiljem kui kuue aasta möödumisel Makaroneesia biogeograafilises piirkonnas asuvate ühenduse tähtsusega alade teise ajakohastatud loetelu vastuvõtmisest.
(6)
Teisest küljest on Makaroneesia biogeograafilises piirkonnas asuvate ühenduse tähtsusega alade loetelu teine ajakohastamine vajalik selleks, et võtta arvesse pärast ühenduse esialgse loetelu ja esimese ajakohastatud loetelu vastuvõtmist tehtud muudatusi teabes, mille liikmesriigid on nende alade kohta esitanud. Seetõttu võib Makaroneesia biogeograafilises piirkonnas asuvate ühenduse tähtsusega alade teist ajakohastatud loetelu käsitada kui Makaroneesia biogeograafilises piirkonnas asuvate ühenduse tähtsusega alade loetelu konsolideeritud versiooni. Siiski tuleb rõhutada, et direktiivi 92/43/EMÜ artikli 4 lõikes 4 ja artikli 6 lõikes 1 sätestatud kohustusi tuleb hakata kohaldama niipea kui võimalik ning mitte hiljem kui kuue aasta möödumisel Makaroneesia biogeograafilises piirkonnas asuvate ühenduse tähtsusega alade esialgse loetelu või esimese ajakohastatud loetelu vastuvõtmisest, olenevalt sellest, millisesse loetelusse ühenduse tähtsusega ala esimest korda lisati.
(7)
Asjaomased liikmesriigid edastasid komisjonile ettepanekud Makaroneesia biogeograafilises piirkonnas asuvate ühenduse tähtsusega alade loetelude kohta direktiivi 92/43/EMÜ artikli 1 tähenduses ajavahemikus novembrist 1997 kuni oktoobrini 2008 vastavalt nimetatud direktiivi artikli 4 lõikele 1.
(8)
Väljapakutud alade loeteludele oli lisatud teave iga ala kohta, mis oli vormistatud kooskõlas komisjoni 18. detsembri 1996. aasta otsusega 97/266/EÜ Natura 2000 kandidaatalade andmevormi kohta (4).
(9)
Selle teabe hulka kuuluvad asjaomaste liikmesriikide esitatud uusim ja täpseim kaart kõnealuse ala kohta, ala nimi, asukoht ja ulatus ning direktiivi 92/43/EMÜ III lisas nimetatud kriteeriumide rakendamisel saadud andmed.
(10)
Komisjon on kokkuleppel iga asjaomase liikmesriigiga koostanud esialgse loetelu, milles on nimetatud ka alad, kus asuvad esmatähtsad looduslikud elupaigatüübid või esmatähtsad liigid; selle põhjal tuleks vastu võtta Makaroneesia biogeograafilises piirkonnas asuvate ühenduse tähtsusega alade teine ajakohastatud loetelu.
(11)
Direktiivi 92/43/EMÜ artikli 11 kohase järelevalve tulemusena täienevad pidevalt teadmised looduslike elupaigatüüpide ja liikide olemasolu ning leviku kohta. Seepärast on alade hindamisel ja valikul ühenduse tasandil võetud aluseks parim sel ajal kättesaadav teave.
(12)
Teatavad liikmesriigid ei ole esitanud piisavalt alasid, et täita direktiivis 92/43/EMÜ esitatud nõuded teatavate elupaigatüüpide ja liikide kohta. Seepärast ei saa järeldada, et Natura 2000 võrgustik on nende liikide ja elupaigatüüpide suhtes lõplik. Arvestades, et teabe laekumisel ning liikmesriikidega kokkuleppele jõudmisel on tekkinud viivitus, tuleb vastu võtta alade teine ajakohastatud loetelu, mis tuleb läbi vaadata vastavalt direktiivi 92/43/EMÜ artiklile 4.
(13)
Kuna teadmised teatavate direktiivi 92/43/EMÜ I lisas esitatud looduslike elupaigatüüpide ja II lisas esitatud liikide olemasolu ja paiknemise kohta on endiselt puudulikud, ei tohiks otsustada, kas Natura 2000 võrgustik on täielik või mitte. Loetelu tuleks vajaduse korral läbi vaadata vastavalt direktiivi 92/43/EMÜ artiklile 4.
(14)
Otsus 2008/95/EÜ tuleks selguse ja läbipaistvuse huvides asendada uue otsusega.
(15)
Käesoleva otsusega ette nähtud meetmed on kooskõlas elupaikade komitee arvamusega,
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on esitatud direktiivi 92/43/EMÜ artikli 4 lõike 2 kolmanda lõigu kohane teine ajakohastatud loetelu Makaroneesia biogeograafilises piirkonnas asuvatest ühenduse tähtsusega aladest.
Artikkel 2
Otsus 2008/95/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 22. detsember 2009

Labels: 12
18
20